Milan Vukomanović

**Milan Vukomanović** je srpski sociolog religije i redovni profesor na Filozofskom fakultetu u Beogradu.

## Život i naučni rad
Rođen je 1960. godine u Beogradu, gde je završio Petu beogradsku gimnaziju. Diplomirao je (1984) i magistrirao (1990) filozofiju na Filozofskom fakultetu Univerziteta u Beogradu. Doktorirao je religiologiju u SAD 1993. godine, a do 1995. predavao je rano hrišćanstvo i pravoslavlje na Univerzitetu u Pitsburgu. U svojoj doktorskoj tezi se bavio poreklom i putevima prenošenja Jevanđelja po Tomi (*An Inquiry into the Origin and Transmission of the Gospel of Thomas*). Bio je docnije i gostujući profesor Univerziteta u Pitsburgu u programu Semester at Sea (2002), gde je držao nastavu na brodu za oko 400 studenata više od dva meseca, oplovivši celu Evropu od Grčke do Norveške i Rusije (Sredozemlje, Atlantik, Severno more, Baltičko more). Tom prilikom je sa studentima i kolegama profesorima obišao desetak evropskih zemalja u kojima je izvodio i ekstenzivan terenski rad u funkciji predavanja održanih na samom brodu. Vukomanović je predavao i inostranim studentima sa sledećih univerziteta: La sapienza u Rimu, Friedrich-Schiller-Universität Jena, University of South-Eastern Norway, Bates College (SAD), Univerzitet u Oslu, Univerzitet u Sarajevu, itd. 

Od 1996. do 2000. radio je kao naučni saradnik u beogradskom Institutu društvenih nauka i Institutu za filozofiju i društvenu teoriju. Bio je predavač po pozivu na Univerzitetu u Trondhajmu, Norveška (NTNU). Od 2010. je redovni profesor na Filozofskom fakultetu Univerziteta u Beogradu (Odeljenje za sociologiju), gde predaje Sociologiju religije, Uvod u svetske religije, master kurs Ritual, mit i simbol i doktorski kurs Studije religije u komparativnoj perspektivi. Povremeno je predavao i na Filološkom fakultetu (Katedra za orijentalistiku), Fakultetu političkih nauka i Beogradskoj otvorenoj školi (BOŠ). Suosnivač je Centra za istraživanja religije BOŠ, a bio je i član Kotor Network, međunarodne akademske razmene u oblasti religija Balkana, koju je koordinirao Univerzitet u Oslu, kao i međunarodnog foruma Islam in South East Europe Forum. Tokom boravka u SAD bio je član Američke akademije za religiju i Društva za biblijsku literaturu. Od 2009-2012. bio je član Saveta Univerziteta u Beogradu, a od 2006-2010. predsednik Sociološkog udruženja Srbije i Crne Gore. Dugo godina je bio u redakcijama časopisa *Religija i tolerancija* i *Kultura*, a od 2021. je član saveta (editorial board) časopisa *Serbian Studies*, udruženja North American Society for Serbian Studies. 

Objavio je preko 300 naučnih i stručnih radova na srpskom i engleskom jeziku, uključujući devet knjiga-monografija i deset priređenih dela. Njegovi radovi i poglavlja u knjigama publikovani su kod međunarodnih izdavača poput Cambridge University Press, Palgrave-Macmillan, CEU Press, I. B. Tauris. Radovi prof. Vukomanovića objavljivani su u publikacijama iz petnaestak zemalja i citirani u tridesetak. Oblast njegovog naučnog interesovanja kreće se od sociologije religije, istorije pravoslavlja i ranog hrišćanstva do studija islama i međureligijskog dijaloga. 

## Knjige
* *Rani hrišćanski mitovi: hermeneutička ispitivanja*, Naučna knjiga, Beograd, 1992.
* *An Inquiry into the Origin and Transmission of the Gospel of Thomas*, UMI, Ann Arbor, Michigan, 1994. 
* *Rano hrišćanstvo od Isusa do Hrista*, Svetovi, Novi Sad, 1996.
* *Rani hrišćanski mitovi*, Čigoja štampa, Beograd, 1997.
* *Sveto i mnoštvo: izazovi religijskog pluralizma*, Čigoja štampa, Beograd, 2001.
* *Religija*, Zavod za udžbenike i nastavna sredstva, Beograd, 2004.
* *Svet Tominog jevanđelja*, Čigoja štampa, Beograd, 2007.
* *Religije sveta: Budizam, hrišćanstvo, islam *(koautor), Beogradski centar za ljudska prava, Beograd, 2008.*
* *Homo viator: religija i novo doba*, Čigoja štampa, Beograd, [[2008]].
* *Istorijski Isus, pre Hrista: Razmedja judaizma i hrišćanstva u prvom veku*, Heliks, Smederevo, [[2013]].
* *Mapiranje svetog*: *Proučavanje religija u uporednoj perspektivi*, Čigoja štampa, Beograd, 2022.

== Priređena dela ==
*Rečnik božanstava i mitskih ličnosti sveta* (2015, sa Aleksandrom Boškovićem i Zoranom Jovanovićem); *Izvan igre, na putu: Zbornik u čast profesora Đura Šušnjića* (2009); *Ritual, mit i simbol* (2008); *Religije Srbije: Mreža dijaloga i saradnje* (2008); *Religious Dialogue in the Balkans: The Drama of Understanding* (2005); *Religijski dijalog: drama razumevanja* (2003); *Religije Balkana: susreti i prožimanja* (2001); *Interreligijski dijalog kao vid pomirenja u Jugoistočnoj Evropi* (2001); *Biblija: Izbor tekstova* (2000); *Crkva, država i civilno društvo'' (2000).

## Reference

## Važniji linkovi
* Milan Vukomanović na Peščaniku
* Milan Vukomanović: University of Belgrade, Serbia, Academia.edu
* https://www.f.bg.ac.rs/zaposleni/255
* https://isi.f.bg.ac.rs/milan-vukomanovic/